Á annað hundrað nemenda stundar iðnnám á Vesturlandi Skessuhorn fjallaði í síðustu viku um tilraunaverkefni um eflingu menntunar í Norðvesturkjördæmi . Þar var rætt við Hörð Baldvinsson verkefnisstjóra hjá Símenntunarmiðstöð Vesturlands sem vinnur að verkefninu . Í viðtalinu var vísað í athugun Harðar á fjölda iðnnema í landshlutanum þar sem greint var frá því að á sumum svæðum væru ótrúlega fáir iðnnemar . „ Þetta er áberandi á sjávarútvegsvæðinu Snæfellsnesi . Í Snæfellsbæ eru einungis tveir iðnnemar , einn í Ólafsvík og annar á Hellissandi . Í Grundarfirði er einn iðnnemi og tveir í Stykkishólmi . Staðan er betri á öðrum svæðum , en þó ekki góð . Á Akranesi eru 18 iðnnemar , átta í Borgarnesi og þrír í Búðardal , “ var haft eftir Herði í umfjölluninni . Fjöldi iðnnema eru þó meiri en þessar tölur gefa til kynna , því hér var einungis átt við iðnnema á samningi á þessum svæðum . Fjöldi iðnnema er hins vegar meiri og segir Jens B. Baldursson , aðstoðarskólameistari Fjölbrautaskóla Vesturlands á Akranesi í samtali við Skessuhorn , að þeir séu nú sem dæmi 155 hjá skólanum . Sumir þeirra eru á samningi en fæstir eru komnir á samning . „ Af þessum eru 43 í rafvirkjun , 70 í vélvirkjun , þar af 26 í dreifnámi og 27 í húsasmíði . Þess utan eru 15 nemendur í tækninámi á almennri námsbraut sem síðan greinist í húsasmíði og vélsmíði . Kynjahlutfallið er síðan 151 karl á móti 4 konum , “ segir Jens sem bendir á að allar líkur séu á því að einhverjir Vestlendingar stundi iðnnám utan landshlutans , t.d í greinum sem ekki eru kenndar hér eins og pípulögnum . Jens bætir því við að það sé hins vegar rétt að of fáir stundi iðnnám í dag miðað við það sem gerðist fyrir nokkrum árum . Ungt fólk sem hefur nýlokið grunnskóla velur nú í meira mæli bóknám en áður . Það sé þróun sem þurfi að bregðast við .